# **Buďte ako tí, čo bdejú a očakávajú (4)**

Evanjelista Lukáš píš, že keď sa raz ktosi snažil získať Ježišovu pomoc pri hádkach o majetkoch, Ježiš porozprával prítomným podobenstvo o boháčovi, ktorý nahonobil veľké majetky a chcel si ich užívať, ale keď si už chcel začať užívať život plný blahobytu, zomrel. Potom evanjelium špecifikuje, že Ježiš adresoval osobitne svojim učeníkom slová o tom, že nemajú byť o nič ustarostení, len o Božie kráľovstvo, ba čo viac, aby všetko rozdali ako almužnu a urobili si poklad v nebi. A na záver tejto reči pridáva Ježiš druhé podobenstvo, v ktorom nachádzame výzvu, ktorej sa chceme v tomto mesiaci znovu otvoriť:

**35** Majte bedrá opásané a lampy zažaté! **36** Buďte podobní ľuďom, ktorí čakajú na svojho pána, keď sa vráti zo svadby, aby mu otvorili hneď, ako príde a zaklope. **37** Blahoslavení sú sluhovia, ktorých pán nájde bdieť. Amen, hovorím vám: Opáše sa, posadí ich k stolu, pristúpi a bude ich obsluhovať.

Iste ste si to už všimli, že adventné obdobie obsahuje v sebe dva typy očakávania. V tom prvom sa akoby vraciame do minulosti a vžívame do obdobia pred prvým Kristovým príchodom a usilujeme sa nanovo prežiť radostné objavenie Boha v malom dieťati, ktoré prišlo na tento svet. Je tu však aj druhý typ očakávania, v ktorom sa naše oči upierajú do budúcnosti a plní nádeje očakávame druhý príchod toho, ktorý prišiel medzi nás a otvoril nám cestu spásy

**Buďte podobní ľuďom, čo bdejú a čakajú,** vyzýva nás Ježiš v evanjeliu**.** A naše každoročné adventné obdobie je pre nás príležitosťou učiť sa žiť v bdelosti a v očakávaní.

Ľudia ponorení do svojich majetkových sporov alebo ľudia celkom sa oddávajúci svojmu bohatstvu – to je širší kontext tejto state, ako sme si to uviedli vyššie – nie sú schopní bedliť a očakávať. Lepšie povedané, oni nezriedka bedlia a očakávajú, ale vždy len zameraní na materiálne veci.

Tí, čo bdejú a sú v očakávaní Pána, majú byť veľmi jednoduchí, dôverujúci vo všetkom. Nemajú byť ustarostení. Predpokladám, že v našich spoločenstvách nemáme ľudí spupne honobiacich majetky, možno sa nájdu sem tam tí, čo sa sporia o nejaké to dedičstvo. Myslím však, a to je opäť ten vyšší stupeň kresťanskej zrelosti, ktorí v tomto roku hľadáme, že *nebyť ustarostenými a byť vo všetkom dôverujúcimi* je úloha, ktorá stojí pred drvivou väčšinou z nás.

**Majte bedrá opásané.** To predstavuje pripravenosť. Pripravení na pochod, ako to hovorí kniha Exodus (12,11) o Izraelitoch počas Veľkej noci. Pripravení na boj, ako to hovorí sv. Pavol (Ef 6,14)

**Majte zažaté lampy.** Výzva, ktorá nám pripomína podobenstvo o múdrych a nerozumných pannách, ktoré nám prináša Matúšove evanjelium. Dávať pozor, aby sme mali olej, aby nám lampy nehasli, aby sme vo chvíli, keď príde Pán neboli niekde na nákupoch.

Buďte podobní ľuďom, čo čakajú, teda ľuďom s opásanými bedrami a zažatými lampami.

Advent roku 2020 má však aj svoje zvláštne charakteristiky. Oproti toľkým adventom z predchádzajúcich rokov si kladiem otázku: a aké bude slávenie tohoročných Vianoc? Budeme môcť byť v našich kostoloch? Na takéto očakávanie nie sme veľmi zvyknutí. Možno práve táto neistota by nás mala upriamiť na jedinú istotu: Kristus prišiel a príde. Kristus prichádza. Možno nám táto situácia rozbíja (už teraz) i rozbije (potom počas sviatkov) zaužívané rituály, možno nám celkom prekazí tradičnú radosť z pokojnej oslavy.

Pán však prichádza, chce aby sme bdeli a očakávali len jeho – nie náš pokoj a našu pohodu, naše plné stoly a naše výlety a lyžovačky. Tieto vety však nemusíme brať ako odsúdenie toho, ako sme doteraz prežívali Vianoce, veď k Vianociam patrí mnoho pekného i radosti na snehu. Ibaže tieto Vianoce a Nový rok 2021 sú nám príležitosťou prijať túto zmenu, prijať tento rok taký aký prišiel a využiť túto situáciu, aby sme čo najviac objavili podstatu Vianoc.

Možno jednou z veľkých námah tohto adventu bude úsilie žiť bez ustarostenosti. Bez ustarostenosti z obmedzení, ktoré prišli a prichádzajú. Bez toho, aby sme podliehali panike, akoby *Pánov deň, už už prichádzal* a bez šírenia poplašných správ o tom, ako sme všetci v tejto kríze pandémie oklamaní a vedení do hrôzostrašného otroctva.

Našu úlohu si môžeme nájsť jasne vyznačenú v odporúčaniach sv. Pavla Timotejovi: *maj vieru a dobré svedomie* (1Tim 1,19) a *predovšetkým teda žiadam, aby sa konali prosby, modlitby a orodovania a vzdávali sa vďaky za všetkých ľudí,****2****za kráľov i za všetkých, čo sú na vyšších miestach, aby sme mohli žiť tichým a pokojným životom vo všetkej nábožnosti a mravnej čistote.****3****Toto je dobré a milé pred Bohom, naším Spasiteľom.* (1Tim2,1-3)

Našou saleziánskou odpoveďou na všetky ohrozenia je snaha vychovávať generáciu ľudí, ktorí budú schopní a ochotní zastávať zodpovedné miesta a odolať korupcii a zneužívaniu moci. A samozrejme modliť sa za tých, ktorí sú tam, bez ohľadu na ich náboženské presvedčenie. To je všetko a zároveň to najviac, čo môžeme urobiť. Potom spoločne počúvajme zodpovedné inštitúcie, vždy však vo vedomí, že sme na spoločnej lodi. Robme pokorne a skromne a Pán sa o nás postará, aj keby nám chcel niekto zle urobiť. Alebo tomu neveríme?

Preto podobajme sa ľuďom, čo čakajú svojho Pána ... požehnané Vianoce a veľa istoty vo všetkej neistote

1. Aká je moja sila dôverovať Bohu aj materiálnej oblasti – on sa postará, aj keď všeličo hrozí
2. Sú moje bedrá opásané v pohotovosti kráčať v ústrety novým veciam, prijímať nečakané situácie, zmeny
3. Sú moje bedrá opásané do boja – proti zlu, proti nepokoju
4. Svieti moje svetlo pred ľuďmi ... alebo moja lampa kresťanského svedectva len blikoce a zhasína
5. Budú tieto Vianoce krajšie ako ktorékoľvek predtým? (Lebo možno vždy boli takým Ježiškovým príchodom do našej pohody, teraz je šanca, že príde on a ukáže nám konečne v čom spočíva pravý pokoj)